CEYE บวกแรง 8% “ออลไทม์ไฮ” ปักธงรายได้ปีนี้โต 20% รับธุรกิจสื่อ-โฆษณาฟื้นแกร่ง
CEYE บวกแรง 8% “ออลไทม์ไฮ” ปักธงรายได้ปีนี้โต 20% รับธุรกิจสื่อ-โฆษณาฟื้นแกร่ง เร่งปิดดีลร่วมทุน หรือซื้อกิจการธุรกิจเกี่ยวเนื่องในปลายปีนี้ 1 ดีล
CEYE บวกแรง 8% “ออลไทม์ไฮ” ปักธงรายได้ปีนี้โต 20% รับธุรกิจสื่อ-โฆษณาฟื้นแกร่ง เร่งปิดดีล M&A สิ้นปีนี้
13 ก.ย. 2565

ผู้สื่อข่าวรายงานว่า วันนี้ (13ก.ย.65) ราคาหุ้น บริษัท ตาชำนิ จำกัด (มหาชน) หรือ CEYE ณ เวลา 16.05 น. อยู่ที่ระดับ 6.35 บาท บวก 0.45 บาท หรือ 7.63% สูงสุดที่ระดับ 6.40 บาท ต่ำสุดที่ระดับ 5.90 บาท ด้วยมูลค่าการซื้อขาย 103.13 ล้านบาท ราคาหุ้นสูงสุดตั้งแต่เข้าตลาดเมื่อวันที่ 29 เม.ย.65

โดยก่อนหน้านี้ นางสาวสุวรรณี สุวรรณแสงโรจน์ ประธานเจ้าหน้าที่บริหารและกรรมการผู้จัดการใหญ่ CEYE เปิดเผยว่าทิศทางผลการดำเนินงานในช่วงครึ่งปีหลังของปี 2565 บริษัทประเมินว่าแผนการดำเนินงานต่าง ๆ หลังจากเข้ามาจดทะเบียนในตลาดหลักทรัพย์ฯ จะยังคงเดินหน้าตามแผนงานที่วางไว้
โดยเฉพาะในช่วงปลายปี 2565 หรือภายในไตรมาส 4/2565 บริษัทจะสามารถปิดดีลเข้าร่วมทุน (JV) หรือการเข้าควบรวมหรือซื้อกิจการ (M&amp;A) ได้ 1 ราย และอีก 1 ดีล จะปิดได้ในช่วงต้นปี 2566 จากปัจจุบันมีการตรวจสอบวิเคราะห์สถานะทางธุรกิจ (ดิวดิลิเจนต์) ในธุรกิจเกี่ยวเนื่อง หรือบริการใกล้เคียง จำนวน 2 ราย ซึ่งจะทำให้บริษัทสามารถเติบโตมากขึ้นในอนาคต จากปัจจุบันที่มีการเติบโตจากธุรกิจเดิม
ขณะที่ ปัจจัยบวกหลังจากนี้ยังคงเป็นการเปิดประเทศ เนื่องจากทำให้ลูกค้าเดินทางมาคุยเรื่องงานได้ง่ายขึ้น ส่วนปัจจัยลบยังไม่มีอะไรเข้ามากระทบ ทำให้บริษัทมั่นใจว่าภาพรวมผลการดำเนินงานทั้งปี 2565 รายได้รวมจะเติบโตได้มากกว่า 20% เมื่อเทียบกับปี 2564 ที่มีรายได้รวม 270 ล้านบาท ซึ่งในช่วงไตรมาส 1/2565 มีรายได้รวมแล้ว 108 ล้านบาท และมองว่าจะทำกำไรได้ในระดับที่ดีเมื่อเทียบกับปี 2564 ที่มีกำไรสุทธิ 28 ล้านบาท ซึ่งในไตรมาส 1/2565 มีกำไรแล้ว 21 ล้านบาท
นางสาวสุวรรณี กล่าวต่อว่า บริษัทได้ประเมินในส่วนของฐานลูกค้าจากต่างประเทศในปี 2565 จะเริ่มฟื้นตัว และดีกว่าช่วงที่เกิดการแพร่ระบาดของเชื้อไวรัสโควิด-19 มาอยู่ที่ระดับ 15% แม้ว่าฐานลูกค้าจีนจะยังไม่กลับมาก็ตาม แต่ยังได้ฐานลูกค้าจากประเทศอื่น ๆ เข้ามาสนับสนุน เมื่อเทียบกับก่อนเกิดโควิด-19 ที่เคยทำได้สูงสุด 20% พร้อมมุ่งขยายงานออนไลน์โปรดักชั่นในต่างประเทศมากขึ้น จากเดิมให้บริการเพียงภาพนิ่งเป็นหลัก ซึ่งประเทศเป้าหมายจะเป็นสิงคโปร์เป็นหลัก หรือฐานลูกค้าเดิม
 